CELEX: 52017PC0605
Language: mt
Date: 2017-10-18 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati dwar Ftehim bejn l-Unjoni Ewropea u l-Kanada għat-trasferiment u l-użu ta’ dejta mir-Reġistru tal-Ismijiet tal-Passiġġieri (Passenger Name Record - PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali

IL-KUMMISSJONI EWROPEA
            Brussell, 18.10.2017
            COM(2017) 605 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati dwar Ftehim bejn l-Unjoni Ewropea u l-Kanada għat-trasferiment u l-użu ta’ dejta mir-Reġistru tal-Ismijiet tal-Passiġġieri (Passenger Name Record - PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali 
            
               
         
         
            
               MEMORANDUM TA’ SPJEGAZZJONI
            
            
               1.GĦAN
            
            
               
                  Fl-Opinjoni tagħha tas-26 ta’ Lulju 2017
                     1
                  , il-Qorti tal-Ġustizzja tal-UE ddikjarat li l-Ftehim bejn il-Kanada u l-UE dwar it-trasferiment u l-użu tar-reġistru tal-ismijiet tal-passiġġieri (Passenger Name Record - PNR) iffirmat fil-25 ta’ Ġunju 2014 ma jistax jiġi konkluż fil-forma attwali tiegħu. Jenħtieġ għalhekk li l-UE tibda negozjati mal-Kanada bl-għan li tikkonkludi Ftehim dwar il-PNR f’konformità mar-rekwiżiti stabbiliti fl-Opinjoni tal-Qorti.  
               
            
            
               2.KUNTEST TAR-RAKKOMANDAZZJONI
            
            
               
                  Il-leġiżlazzjoni Kanadiża tobbliga li l-linji tal-ajru li joperaw titjiriet għal passiġġieri lejn il-Kanada, jipprovdu lill-Aġenzija tas-Servizzi tal-Fruntieri tal-Kanada (Canada Border Services Agency - CBSA) b’aċċess elettroniku għad-dejta tar-Reġistru tal-Ismijiet tal-Passiġġieri (PNR) qabel il-wasla tal-passiġġieri fil-Kanada.
               
               
                  L-għan ta' din il-leġiżlazzjoni huwa li tinkiseb id-dejta tal-PNR qabel il-wasla tat-titjira u għalhekk ittejjeb b’mod sinifikanti l-abbiltà tas-CBSA li twettaq bil-quddiem valutazzjonijiet tar-riskju effiċjenti u effettivi, minn qabel, tal-passiġġieri u li tiffaċilita l-ivvjaġġar bona fide, u b’hekk issaħħaħ is-sigurtà tal-Kanada. L-UE tikkoopera mal-Kanada fil-ġlieda kontra t-terroriżmu u kriminalità transnazzjonali serja oħra u tqis it-trasferiment tad-dejta tal-PNR lill-Kanada bħala mezz biex trawwem kooperazzjoni internazzjonali dwar l-infurzar tal-liġi li se jinkiseb permezz tal-provvediment mill-Kanada ta’ informazzjoni analitika li tirriżulta mid-dejta tal-PRN lill-awtoritajiet kompetenti tal-Istati Membri kif ukoll lil Europol u Eurojust fi ħdan il-mandati rispettivi tagħhom. 
               
               
                  Il-PNR huwa reġistrazzjoni tar-rekwiżiti tal-ivvjaġġar ta’ kull passiġġier li jinkludi l-informazzjoni kollha neċessarja li tippermetti li l-prenotazzjonijiet jiġu pproċessati mit-trasportaturi bl-ajru. F’dak li jirrigwarda r-rakkomandazzjoni preżenti, id-dejta tal-PNR tkopri dejta miġbura mill-passiġġieri u li tinsab fis-sistemi ta’ riservazzjoni awtomatizzati u tal-kontroll tat-tluq  tat-trasportatur bl-ajru..
               
               
                  It-trasportaturi tal-ajru huma obbligati li jipprovdu lis-CBSA b’dejta tal-PNR, kemm-il darba din tinġabar u tkun tinsab fis-sistemi ta’ riservazzjoni awtomatizzati u tal-kontroll tat-tluq tat-trasportaturi bl-ajru..
               
               
                  It-trasferiment ta’ dejta personali mill-UE lejn pajjiż terz jista’ jsir biss jekk il-pajjiż terz jiżgura livell ta’ protezzjoni ta’ drittijiet u libertajiet fundamentali li huwa essenzjalment ekwivalenti għal dak garantit fi ħdan l-Unjoni Ewropea. Jeħtieġ li tinstab soluzzjoni li tipprovdi bażi ġuridika fil-livell tal-UE għat-trasferiment mill-UE tad-dejta tal-PNR lejn il-Kanada bħala rikonoxximent tan-neċessità tad-dejta tal-PNR fil-ġlieda kontra t-terroriżmu u forom oħra ta’ reati transnazzjonali serji. 
               
               
                  Il-Komunità Ewropea ffirmat ftehim fl-2005 mal-Kanada dwar it-trasferiment u l-ipproċessar tad-dejta tal-PNR ibbażat fuq sett ta’ impenji mis-CBSA fir-rigward tal-applikazzjoni tal-programm tal-PNR tagħha
                     2
                  . 
               
               
                  Il-Ftehim daħal fis-seħħ fit-22 ta’ Marzu 2006 u kien ibbażat fuq serje ta’ Impenji li CBSA tat dwar il-mod kif kienet se tittratta d-dejta tal-PNR u deċiżjoni ta’ adegwatezza maħruġa mill-Kummissjoni Ewropea li kkunsidrat li l-Impenji tas-CBSA jipprovdu protezzjoni adegwata tad-dejta personali. 
               
               
                  F’Novembru 2008, il-Kummissjoni għamlet rieżami konġunt dwar l-implimentazzjoni tal-Ftehim tal-2006 fejn sabet li s-CBSA qiegħda timplimenta l-Impenji tagħha u l-kundizzjonijiet speċifikati hemmhekk fil-biċċa l-kbira tagħhom.
               
               
                  L-Impenji tas-CBSA u d-deċiżjoni ta’ adegwatezza skadew fit-22 ta’ Settembru 2009. L-Impenji tas-CBSA pprovdew li sena qabel ma jiskadu, is-CBSA tibda negozjati mal-Kummissjoni bl-għan li jiġu estiżi l-Impenji fuq termini reċiprokament aċċettabbli.
               
               
                  Il-Gvern Kanadiż għamel rikjesta lill-Kummissjoni biex iż-żewġ partijiet jidħlu f’negozjati bl-għan li jew isiru emendi għall-qafas eżistenti jew jikkonkludu ftehim ġdid.
               
               
                  Is-CBSA kkonfermat ukoll lill-Istati Membri, lill-Presidenza u lill-Kummissjoni li se tkompli timplimenta l-Impenji tagħha għal dan il-perjodu interim kif inhu meħtieġ sabiex jiġi nnegozjat u konkluż Ftehim fuq terminu twil bejn l-UE u l-Kanada. Bħala konsegwenza, l-Istati Membri assumew ir-responsabbiltà sabiex jiżguraw l-issuktar tat-trasferimenti tad-dejta tal-PNR mit-trasportatur tal-ajru lejn il-Kanada matul dan il-perjodu interim.
               
               
                  Għaldaqstant l-UE fetħet negozjati mal-Kanada fl-2010 bl-iskop li jiffirmaw ftehim bilaterali ġdid li jistipula l-kundizzjonijiet u l-qafas taħt liema t-trasportaturi tal-ajru se jagħmlu d-dejta tal-PNR tal-passiġġieri li qed itiru bejn l-UE u l-Kanada disponibbli lis-CBSA. L-abbozz il-ġdid tal-Ftehim mal-Kanada kien iffirmat fil-25 ta’ Ġunju 2014 u ppreżentat mill-Kunsill lill-Parlament Ewropew f’Lulju 2014 għal approvazzjoni. Fit-30 ta’ Jannar 2015, il-Parlament Ewropew talab l-opinjoni tal-Qorti tal-Ġustizzja dwar jekk il-Ftehim PNR mal-Kanada hux kompatibbli mat-Trattati u l-Karta tad-Drittijiet Fundamentali tal-Unjoni Ewropea.
               
               
                  Id-Direttiva (UE) 2016/681 dwar l-użu ta’ dejta tar-reġistru tal-ismijiet tal-passiġġieri għall-prevenzjoni, id-detezzjoni, l-investigazzjoni u l-prosekuzzjoni ta’ reati terroristiċi u delitti serji (id-Direttiva dwar PNR tal-UE) ġiet adottata fis-27 ta’ April 2016
                     3
                  , u tistabbilixxi bażi ġuridika għat-trasferiment ta’ dejta tal-PNR mit-trasportaturi bl-ajru lejn l-Istati Membri u salvagwardji li l-Istati Membri għandhom japplikaw għall-ipproċessar tad-dejta tal-PNR. 
               
               
                  Fis-26 ta’ Lulju 2017, il-Qorti tal-Ġustizzja tat l-Opinjoni msemmija hawn fuq u ddikjarat li l-Ftehim PNR bejn il-Kanada u l-UE ma jistax ikun konkluż fil-forma attwali tiegħu għax bosta mid-dispożizzjonijiet tiegħu huma inkompatibbli mad-drittijiet fundamentali rikonoxxuti mill-UE, partikolarment id-dritt għall-protezzjoni tad-dejta personali u għar-rispett tal-ħajja privata. Il-Qorti tal-Ġustizzja ddeċidiet ukoll li l-bażi ġuridika ta’ tali Ftehim jenħtieġ li tkun il-kumbinament tal-Artikolu 87(2)(a) TFUE u l-Artikolu 16(2) TFUE.
               
               
                  Wara l-ħruġ ta’ din l-Opinjoni, is-CBSA esprima x-xewqa li jerġa’ jidħol f’negozjati sabiex jinstabu soluzzjonijiet reċiprokament aċċettabbli f’termini konsistenti ma’ dawn il-kunsiderazzjonijiet tal-Qorti.
               
            
         
         
            
               
                  Għaldaqstant jenħtieġ li l-UE għal darb’oħra tiftaħ negozjati mal-Kanada bl-iskop li jiġi ffirmat ftehim bilaterali ġdid li jistipula l-qafas u l-kundizzjonijiet taħt liema t-trasportaturi tal-ajru se jittrasferixxu d-dejta tal-PNR tal-passiġġieri li qed itiru bejn l-UE u l-Kanada disponibbli lis-CBSA, b’mod li huwa konformi mar-rekwiżiti tal-qorti.
               
               
                  Jenħtieġ li n-negozjati jkunu limitati għall-aspetti meħtieġa sabiex jisiltu l-konsegwenzi mill-Opinjoni tal-Qorti. Jenħtieġ li l-elementi l-oħra kollha tal-Ftehim previst iffirmat fil-25 ta’ Ġunju 2014 ma jiġux affettwati.
               
            
            
               3.ELEMENTI ĠURIDIĊI TAR-RAKKOMANDAZZJONI
            
            
               
                  L-opinjoni tal-Qorti dwar il-Ftehim PNR bejn l-UE u l-Kanada diġà msemmija hawn fuq tistabbilixxi r-rekwiżiti legali biex tali Ftehim ikun konformi mal-Karta tad-Drittijiet Fundamentali tal-Unjoni Ewropea. 
               
               
                  Din ir-Rakkomandazzjoni hija bbażata fuq l-Artikolu 218 tat-Trattat dwar il-Funzjonament tal-Unjoni Ewropea. Minħabba li l-Qorti, fl-Opinjoni tagħha kienet diġà ċċarat li l-ftehim maħsub jenħtieġ li jkun ibbażat fuq l-Artikoli 16(2) u 87(2) (a) TFUE, dawn il-bażijiet ġuridiċi huma indikati bħala bażijiet ġuridiċi sustantivi. F’konformità mal-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur għall-Unjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati dwar Ftehim bejn l-Unjoni Ewropea u l-Kanada għat-trasferiment u l-użu ta’ dejta mir-Reġistru tal-Ismijiet tal-Passiġġieri (Passenger Name Record - PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 16(2) u 87(2) (a), flimkien mal-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)Jenħtieġ li jinfetħu negozjat bil-għan li jkun konkluż Ftehim bejn l-Unjoni Ewropea u l-Kanada għat-trasferiment u l-użu ta’ dejta mir-Reġistru tal-Ismijiet tal-Passiġġieri (Passenger Name Record - PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali.
            
            
               (2)Il-Ftehim jenħtieġ li jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, partikolarment id-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess imparzjali rikonoxxut fl-Artikolu 47 tal-Karta. Il-Ftehim jenħtieġ li jiġi applikat f’konformità ma’ dawk id-drittijiet u l-prinċipji,
            
            
               (3)[F’konformità mal-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawn l-Istati Membri innotifikaw ix-xewqa tagħhom li jieħdu sehem fl-adozzjoni u l-applikazzjoni ta’ din id-Deċiżjoni.]
                  
                  JEW
                  
                  [F’konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, dawn l-Istati Membri mhumiex qed jieħdu sehem fl-adozzjoni ta’ din id-Deċiżjoni u mhumiex marbuta biha jew soġġetti għall-applikazzjoni tagħha.]
                  
                  JEW
                  
                  [F’konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, ir-Renju Unit mhux qed jieħu sehem fl-adozzjoni ta’ din id-Deċiżjoni u mhux marbut biha jew soġġett għall-applikazzjoni tagħha.]
                  
                  [F’konformità mal-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, (permezz tal-ittra ta’ ...,) l-Irlanda nnotifikat ix-xewqa tagħha li tieħu sehem fl-adozzjoni u l-applikazzjoni ta’ din id-Deċiżjoni.]
                  
                  JEW 
                  
                  [F’konformità mal-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, (permezz tal-ittra ta’ ...,) ir-Renju Unit innotifika x-xewqa tiegħu li jieħu sehem fl-adozzjoni u l-applikazzjoni ta’ din id-Deċiżjoni.] 
                  
                  [F’konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, l-Irlanda mhux qed tieħu sehem fl-adozzjoni ta’ din id-Deċiżjoni u mhux marbuta biha jew soġġetta għall-applikazzjoni tagħha.] 
            
            
               (4)[F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhux qed tieħu sehem fl-adozzjoni ta’ din id-Deċiżjoni u mhux marbuta biha jew soġġetta għall-applikazzjoni tagħha.]
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, Ftehim bejn l-Unjoni Ewropea u l-Kanada dwar it-trasferiment u l-użu ta’ dejta tar-Reġistru tal-Ismijiet tal-Passiġġieri (PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali. 
            
            
               Artikolu 2
            
         
         
            
               Id-direttivi ta’ negozjati huma stipulati fl-Anness.
            
            
               Artikolu 3
            
            
               In-negozjati għandhom jitmexxew f’konsultazzjoni ma’ kumitat speċjali maħtur mill-Kunsill.
            
            
               Artikolu 4
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  L-Opinjoni 1/15 tal-Qorti tal-Ġustizzja tas-26 ta’ Lulju 2017 (EU:C:2017:592).
               
               
                  
                     (2)
                  ĠU L 82, 21.3.2006, p. 15 u ĠU 91, 29.3.2006, p. 49.
               
               
                  
                     (3)
                  ĠU L 119, 4.5.2016, p. 132.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 18.10.2017
            COM(2017) 605 final
            ANNESSI
            Direttivi għan-negozjar ta’ Ftehim bejn l-Unjoni Ewropea u l-Kanada għat-trasferiment u l-użu ta’ data tal-Ismijiet tal-Passiġġieri (Passenger Name Record, PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali
            għal
            Rakkomandazzjoni għal Deċiżjoni tal-Kunsill 
            li tawtorizza l-ftuh ta’ negozjati dwar Ftehim bejn l-Unjoni Ewropea u l-Kanada għat-trasferiment u l-użu ta’ data tal-Ismijiet tal-Passiġġieri (PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali
            
               
         
         
            
               ANNESSI
            
            
               Direttivi għan-negozjar ta’ Ftehim bejn l-Unjoni Ewropea u l-Kanada għat-trasferiment u l-użu ta’ data tal-Ismijiet tal-Passiġġieri (Passenger Name Record, PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali
            
            
               għal
            
            
               Rakkomandazzjoni għal Deċiżjoni tal-Kunsill 
            
            
               li tawtorizza l-ftuh ta’ negozjati dwar Ftehim bejn l-Unjoni Ewropea u l-Kanada għat-trasferiment u l-użu ta’ data tal-Ismijiet tal-Passiġġieri (PNR) għall-prevenzjoni u l-ġlieda kontra t-terroriżmu u forom serji oħra ta’ kriminalità transnazzjonali
            
            
               Jinħtieġ li l-Ftehim ikun fih is-salvagwardji kollha meħtieġa sabiex dan ikun kompatibbli mal-Artikoli 7, 8, 21 u 52(1) tal-Karta tad-Drittijiet Fundamentali tal-Unjoni Ewropea, kif speċifikat fl-Opinjoni 1/15 tas-26 ta’ Lulju 2017 tal-Qorti tal-Ġustizzja tal-Unjoni Ewropea 
                  1
               .
            
            
               L-elementi l-oħra kollha tal-Ftehim bejn il-Kanada u l-UE għat-trasferiment u l-użu ta’ data tal-Ismijiet tal-Passiġġieri (PNR) ffirmat fil-25 ta’ Ġunju 2014 ma għandhomx jiġu affettwati.
            
         
         
            
                  
                     (1)
                  
                  
                        Opinjoni 1/15 tal-Qorti tal-Ġustizzja tas-26 Lulju 2017: (UE:C:2017:592).